Los Angeles FC a anunţat oficial, marţi, viitoarea sosire a golgheterului naţionalei Franţei, Olivier Giroud, aflat la finalul contractului său cu AC Milan, scrie AFP, potrivit Agerpres.
Giroud, în vârstă de 37 de ani, şi-a confirmat luni plecarea de la Milano la finalul sezonului pentru a juca în campionatul nord-american, fără a preciza la care echipă americană se va alătura. Anturajul său a indicat în urmă cu trei săptămâni că a ajuns la un acord cu Los Angeles FC.
"Ceea ce am văzut la Olivier a fost o combinaţie rară între capacitatea sa de a se demarca, de a lega jocul şi de a finaliza", a comentat pentru AFP John Thorrington, directorul general al Los Angeles FC.
"El joacă pentru naţionala Franţei şi pentru AC Milan într-un sistem similar cu al nostru şi am avut sentimentul că a fost o alegere bună din toate aceste motive", a adăugat el. Perioada de transferuri din MLS debutează pe 18 iulie.
De când s-a alăturat lui AC Milan în 2021, după perioade la Montpellier (2010-12), Arsenal (2012-18) şi Chelsea (2018-21), atacantul a marcat 38 de goluri în Serie A, dintre care 14 în acest sezon, cea mai bună performanţă a sa la un club din 2016. Cu rossoneri a câştigat un titlu de campion în 2022.
La Los Angeles FC, Giroud, care la naţionala ţării sale are 131 de selecţii, marcând 57 de goluri, îl va avea coechipier pe prietenul şi conaţionalul său, portarul Hugo Lloris.